Na temelju članka 118. stavka 2. podstavka 3. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20, 151/22), članka 21. stavka 1. Zakona o zaštiti od požara (Narodne novine broj 92/10 i 14/22), članka 1. i 3. Pravilnika o sadržaju općeg akta iz područja zaštite od požara (Narodne novine broj: 116/11) te članka 58. Statuta Osnovne škole Žrnovnica, Školski odbor na sjednici održanoj dana 22. ožujka 2023. donosi

**PRAVILNIK O ZAŠTITI OD POŽARA**

1. **TEMELJNE ODREDBE**

Članak 1.

Ovim Pravilnikom o zaštiti od požara (dalje u tekstu: Pravilnik) razrađuju se pojedine odredbe Zakona o zaštiti od požara, propisa donesenih na temelju Zakona te drugih zakona i propisa i utvrđuju se mjere i poslovi u svezi s provedbom i unapređivanjem zaštite od požara u Osnovnoj školi Žrnovnica (dalje u tekstu: Škola).

Članak 2.

Ovim Pravilnikom uređuju se:

* temeljne odredbe u svezi provedbe i unapređivanja zaštite od požara
* broj, naziv radnog mjesta i stručna sprema osoba zaduženih za obavljanje poslova zaštite od požara i unapređenje stanja zaštite od požara
* obveze i odgovornosti vezano uz provedbu mjera zaštite od požara
* obveze i odgovornosti osoba s posebnim ovlastima i odgovornostima u provedbi mjera zaštite od požara
* način obavljanja unutarnje kontrole provedbe mjera zaštite od požara, te ovlaštenja, obveze i odgovornosti za obavljanje unutarnje kontrole
* način upoznavanja radnika s opasnostima i općim mjerama zaštite od požara na radnom mjestu prilikom stupanja na rad ili promjene radnog mjesta, odnosno prije obavljanja određenih radova i radnji od strane drugih osoba, te vođenja evidencije o tome
* način osposobljavanja radnika za rukovanje priručnom opremom i sredstvima za dojavu i gašenje početnih požara, periodične provjere znanja i vođenja evidencije o tome
* način osposobljavanja radnika za rad na radnim mjestima s povećanim opasnostima za nastanak i moguće posljedice od požara ili tehnološke eksplozije, prije stupanja na rad, periodične provjere znanja i vođenja evidencije o tome
* službe i osobe zadužene za održavanje u ispravnom stanju opreme i sredstava za dojavu i gašenje požara sa opisom zaduženja
* službe i osobe zadužene za održavanje u ispravnom stanju instalacija i uređaja čija neispravnost može prouzročiti požar i tehnološku eksploziju
* službe i osobe zadužene za razradu postupaka i poduzimanje odgovarajućih organizacijskih i tehničkih mjera zaštite od požara u slučajevima privremenog povećanog požarnog rizika
* kretanje i ponašanje na prostorima ugroženim od požara ili tehnološke eksplozije
* ustrojstvo motrenja, javljanja i uzbunjivanja o opasnostima od požara
* mjere zabrane i ograničenja iz zaštite od požara te prostorije i prostori na koje se one odnose
* postupanje radnika u slučaju nastanka požara
* druge mjere zaštite od požara sukladno vlastitim planovima i potrebama.

Članak 3.

Sastavni dio ovog Pravilnika su:

* Rješenje o razvrstavanju Škole u IV kategoriju ugroženosti od požara
* Plan evakuacije i spašavanja
* Program osposobljavanja za provedbu preventivnih mjera zaštite od požara
* Upisnik o redovitom pregledu vatrogasnih aparata
* Upisnik periodičnog pregleda vatrogasnih aparata
* Zapisnici o ispitivanju funkcionalnosti sustava za gašenje požara (hidrantska mreža)
* Zapisnici o ispitivanju kotlovnice i gromobranske instalacije
* Zapisnici o ispitivanju panic rasvjete
* Zapisnici o ispitivanju ispravnosti sustava vatrodojave
* Odluka o imenovanju stručne osobe za obavljanje poslova i unapređenju stanja zaštite od požara

Članak 4.

Rješenja, planovi, programi, upisnici, zapisnici, evidencije i druge isprave iz područja zaštite od požara pohranjuju se u zbirku isprava, odnosno poseban sustav pohrane koju čuva i za koju je odgovoran zaposlenik Škole koji je imenovan kao stručna osoba za obavljanje poslova i unapređenje stanja zaštite od požara.

Članak 5.

Odredbe ovog Pravilnika odnose se na sve građevine, prostore i prostorije koje Škola u obavljanju svoje djelatnosti koristi (svi unutarnji i vanjski prostori Škole, igrališta, pomoćni objekti, dvorana i dr.).

Članak 6.

Odredbe ovog Pravilnika odnose se na sve radnike Škole i ostale treće osobe za vrijeme njihovog boravka u Školi.

Svi radnici Škole dužni su provoditi mjere zaštite od požara na svom radnom mjestu na način utvrđen zakonom, podzakonskim aktima, ovim Pravilnikom i drugim uputama, upozorenjima ili zabranama.

Obveze provođenja mjera zaštite od požara utvrđene u stavku 2. ovog članka, odnose se i na osobe koje se u Školi nalaze radi radi privremenog ili povremenog obavljanja posla ili radi obavljanja posla po posebnom ugovoru.

1. **BROJ, NAZIV RADNOG MJESTA I STRUČNA SPREMA OSOBA ZADUŽENIH ZA OBAVLJANJE POSLOVA ZAŠTITE OD POŽARA I UNAPREĐENJE STANJA ZAŠTITE OD POŽARA**

Članak 7.

Škola mora imati zaposlenog najmanje jednog radnika zaduženog za obavljanje poslova zaštite od požara i unapređenja stanja zaštite od požara, koji smije obavljati i druge poslove.

Članak 8.

Osoba zadužena za obavljanje poslova zaštite od požara i unapređenje stanja zaštite od požara u Školi je Svjetlana Pensa, prof., zaposlena radnom mjestu učiteljica glazbene kulture, VSS, temeljem Uvjerenja o položenom stručnom ispitu br. 511-01-208-UP/I-6343/1-2010, E-8824 od 12. travnja 2011.

1. **OBVEZE I ODGOVORNOSTI VEZANO UZ PROVEDBU MJERA ZAŠTITE OD POŽARA**

Članak 9.

Obveze i odgovornosti radnika Škole, kao i ostalih osoba koje se u Školi nalaze radi privremenog ili povremenog obavljanja posla ili radi obavljanja posla po posebnom ugovoru, za provedbu mjera zaštite od požara su:

* djelovati na način kojim se ne može izazvati požar
* upoznati se s odredbama ovog Pravilnika
* pristupiti i svladati program osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom
* provoditi i držati se propisanih mjera zaštite od požara na radnom mjestu i u radnom prostoru
* upoznati se s propisanim i drugim mjerama zaštite od požara prije rasporeda na drugo radno mjesto
* tijekom rada i nakon završetka radnog vremena, pratiti i kontrolirati rad, funkcioniranje i ispravnost strojeva, uređaja, instalacija i drugih sredstava, u bližoj i široj radnoj okolini te svaki kvar ili neispravnost, koja bi mogla biti uzrokom nastanka požara, odmah prijaviti osobi zaduženoj za obavljanje poslova zaštite od požara ili ravnatelju Škole
* držati se oznaka, upozorenja i naputaka za zaštitu od požara koje su postavljene u Školi
* pri obavljanju posla i rukovanju s tvarima koje bi mogle uzrokovati požar spriječiti njihovo prolijevanje, prosipanje, istjecanje i sl. po radnim površinama i prostorima
* brinuti se da pristup njegovu radnu mjestu bude prohodan kako bi se u slučaju potrebe nesmetano mogla koristiti oprema i sredstva za gašenje požara
* odbiti rad na radnom mjestu s povećanim opasnostima od požara ako nisu osigurane mjere za zaštitu od požara
* aktivno sudjelovati u vježbama evakuacije i spašavanja
* čuvati i pažljivo se odnositi prema opremi i sredstvima za gašenje požara te prema oznakama upozorenja i znakovima obavješćivanja kojima se označuje predmetnu opremu
* u slučaju požara ili nastanka opasnosti od požara postupati prema Planu evakuacije i spašavanje koji je sastavni dio ovog Pravilnika
* u slučaju da opazi neposrednu opasnost od nastanka požara ili opazi požar, ukloniti opasnost odnosno ugasiti požar, ako to može bez opasnosti za sebe ili drugu osobu.
* o svakom poremećaju ili uočenoj opasnosti koja bi mogla uzročiti požar, što hitnije osobno ili preko neposredno rukovodećeg radnika obavijestiti ravnatelja
* o nastanku požara ili nastanka opasnosti od požara izvijestiti županijski centar 112, najbližu vatrogasnu postrojbu, a prema potrebi i policiju
* čuvati i pažljivo se odnositi prema opremi i sredstvima za gašenje požara, te prema oznakama upozorenja i znakovima istaknutim na istima.

Članak 10.

Postupanje protivno obvezama i odgovornostima propisanim u članku 9. ovog Pravilnika predstavlja težu povredu radne obveze, odnosno razlog za raskid ugovora o obavljanju poslova prema posebnom ugovoru.

1. **OBVEZE I ODGOVORNOSTI OSOBA S POSEBNIM OVLASTIMA I ODGOVORNOSTIMA U PROVEDBI MJERA ZAŠTITE OD POŽARA**

Članak 11.

Osobe s posebnim ovlastima i odgovornostima u provedbi mjera zaštite od požara su:

* ravnatelj Škole (dalje u tekstu: ravnatelj)
* odgovorna osoba za obavljanje poslova i unapređenju stanja zaštite od požara (dalje u tekstu: odgovorna osoba za zaštitu od požara)
* tajnik Škole (dalje u tekstu: tajnik).

Članak 12.

Obveze i odgovornosti ravnatelja vezano uz provedbu mjera zaštite od požara su:

* osigurati izvršenje svih propisanih obveza i mjera iz područja zaštite od požara te nadzirati provođenje istih
* osigurati financijska sredstava za provođenje i unapređivanje stanja zaštite od požara
* imenovati radnika koji će biti odgovoran za obavljanje poslova i unapređenje stanja zaštite od požara sukladno odredbama Zakona o zaštiti od požara te osigurati njegovo osposobljavanje i polaganje stručnog ispita o trošku škole
* pravodobno uputiti radnike na programe osposobljavanja u svezi zaštite od požara
* pri zasnivanju radnog odnosa upoznati radnika s opasnostima i općim mjerama zaštite od požara, odnosno dati ovlaštenje drugom radniku da navedenu obvezu izvrši
* predvidjeti i osigurati mjere evakuacije i spašavanja radnika i ostalih osoba u slučaju izbijanja požara ili nastanka opasnosti od požara
* osigurati nesmetano provođenje istražnih radnji u svezi nastajanja požara
* pokretati postupak stegovne i materijalne odgovornosti prema radnicima koji se ne pridržavaju odredbi ovog Pravilnika
* osigurati i poduzeti mjere da se neispravna oprema, odnosno uporabljena sredstva u gašenju požara odmah dovedu u ispravno stanje, tj. zamijene novim
* postupiti po izdanom rješenju od nadležne inspekcije zaštite od požara, kojim se zahtijeva otklanjanje uočenih nedostataka
* poduzimati druge radnje i mjere u svezi sa zaštitom od požara

Članak 13.

Obveze i odgovornosti odgovorne osobe za zaštitu od požara vezano uz provedbu mjera zaštite od požara su:

* redovita kontrola i nadzor nad primjenom propisanih mjera zaštite od požara na radnim mjestima i u prostorima Škole
* izrada zapisnika i obavještavanje ravnatelja o uočenim nedostacima s prijedlogom i rokovima za njihovo uklanjanje
* briga o redovitom servisiranju i ispitivanju uređaja i sredstava za gašenje požara u skladu s zakonskim odredbama i u propisanima rokovima
* nadzor nad ispravnosti ostalih uređaja, opreme i instalacija koje bi mogle izazvati požar
* briga o pravovremenom osposobljavanju radnika iz područja zaštite od požara
* organiziranje i provođenje vježbi evakuacije i spašavanje te sastavljanje zapisnika, odnosno izvještaja o tome
* upoznavanje radnika prije rasporeda na radnom mjesto i samostalno obavljanje poslova s opasnostima od požara te mjerama zaštite na tom radnom mjestu
* izvještavanje ravnatelja o svakoj mogućoj opasnosti za nastanak požara, o požaru ili širenju požara
* udaljavanje radnika s radnog mjesta koji ne provodi ili ne primjenjuju mjere zaštite od požara i obavještavanje ravnatelja o tome
* osigurati i voditi brigu da su putovi za evakuaciju i spašavanje uvijek prohodni i slobodni
* voditi brigu da je osiguran odgovarajući broj potrebnih uređaja za gašenje požara te da su isti propisano postavljeni i označeni
* prekinuti rad radnika na radnom mjestu ako utvrdi da postoji izravna opasnost za nastanak i širenje požara ili se poslovi i radni zadaci izvode na način suprotan pravilima zaštite od požara
* u slučaju neizravne opasnosti za nastanak požara s ravnateljem dogovoriti otklanjanje opasnosti odnosno nedostataka i/ili prekid rada dok te opasnosti traju
* suradnja s pravnim i fizičkim osobama koje provode redovna ispitivanja ispravnosti uređaja, opreme i instalacija, vatrogasnom postrojbom te nadležnim inspekcijskim tijelima

Postupanje odgovorne osobe za zaštitu od požara protivno obvezama i odgovornostima propisanim u stavku 1. ovog članka predstavlja težu povredu njegove radne obveze.

Članak 14.

Obveze i odgovornosti tajnika vezano uz provedbu mjera zaštite od požara su:

* prilikom zasnivanja radnog odnosa radnika upoznati s odredbama ovog Pravilnika
* upoznati radnike sa svim eventualnim izmjenama i dopunama ovog Pravilnika na način propisan za objavu općih akata Škole
* surađivati i pomagati odgovornoj osobi za zaštitu od požara za provedbu mjera zaštite od požara vezano za arhiviranje, odnosno čuvanje posebnog sustava pohrane koji se odnosi na zapisnike o izvršenim ispitivanjima, uvjerenja, potvrde, ateste i dr.
* arhivirati sve zapisnike i rješenja inspekcije zaštite od požara te voditi brigu da su tražene mjere pravovremeno provedene te da je inspekcija pravovremeno obavještena o poduzetim mjerama
* pomagati stručnoj osobi u provođenju i organiziranje i vježbi evakuacije i spašavanje
* pružanje pravne stručne pomoći pri izradi općih akata i ostalih programa, planova, odluka, zapisnika i sl. koji se odnose na provođenje mjera zaštite od požara.

1. **NAČIN OBAVLJANJA UNUTARNJE KONTROLE PROVEDBE MJERA ZAŠTITE OD POŽARA, TE OVLAŠTENJA, OBVEZE I ODGOVORNOSTI ZA OBAVLJANJE UNUTARNJE KONTROLE**

Članak 15.

Unutarnju kontrolu provedbe mjera zaštite od požara provodi odgovorna osoba za zaštitu od požara..

Članak 16.

Unutarnja kontrola provedbe mjera zaštite od požara provodi se redovito i izvanredno.

Redovita unutarnja kontrola provedbe mjera zaštite od požara provodi se jednom mjesečno.

Izvanredna unutarnja kontrola provedbe mjera zaštite od požara provodi se iznimno u slučajevima nastanka opasnosti od požara.

O izvršenoj unutarnjoj kontroli odgovorna osoba sastavlja zapisnik i rezultate kontrole neposredno priopćava ravnatelju kao i radniku ili radnicima koji su postupkom kontrole bili obuhvaćeni.

Članak 17.

Prilikom obavljanja unutarnje kontrole odgovorna osoba za zaštitu od požara ima pravo:

* udaljiti radnika s radnog mjesta ako svojim postupkom neposredno ugrožava sigurnost imovine te o tom izvijestiti ravnatelja
* narediti prekid obavljanja svakog posla ili radnje kojom se neposredno ugrožava sigurnost imovine ili život i zdravlje ljudi
* izvršiti provjeru znanja radnika glede rukovanja s vatrogasnim aparatima i opremom za gašenje požara, a onog koji pokaže nepoznavanje uputiti na dodatnu obuku
* radnika koji se ne pridržava propisanih mjera zaštite od požara prijaviti ravnatelju.

1. **NAČIN UPOZNAVANJA RADNIKA S OPASNOSTIMA I OPĆIM MJERAMA ZAŠTITE OD POŽARA NA RADNOM MJESTU PRILIKOM STUPANJA NA RAD ILI PROMJENE RADNOG MJESTA, ODNOSNO PRIJE OBAVLJANJA ODREĐENIH RADOVA I RADNJI OD STRANE DRUGIH OSOBA TE VOĐENJE EVIDENCIJE O TOME**

Članak 18.

Odgovorna osoba za zaštitu od požara dužna je radnika koji se prvi puta zapošljava u Školi, prije obavljanja njegovih ugovorenih poslova, upoznati s opasnostima glede nastanka požara te s njegovim pravima i obvezama vezanim uz poduzimanje mjera zaštite od požara, a koje proistječu iz zakona i podzakonskih propisa, odnosno iz ovog Pravilnika.

Odgovorna osoba nakon što izvrši radnje opisane u stavku 1. ovog članka, radniku izdaje pisani naputak o opasnostima i mjerama zaštite od požara i eksplozije kojih se isti mora držati tijekom rada.

Nakon upoznavanja i predaje pisanih naputaka od strane odgovorne osobe, radnik potpisuje izjavu kojom izjavljuje da je upoznat s opasnostima glede nastanka požara i mjerama koje je u okviru svoga radnog mjesta dužan poduzimati u cilju sprečavanja požara i nastanka opasnosti od požara kao i u slučaju samog požara.

Članak 19.

Prilikom premještaja radnika s jednog radnog mjesta na drugo, odgovorna osoba za zaštitu od požara dužna je radnika upoznati s opasnostima glede nastanka požara te s njegovim pravima i obvezama vezanim uz poduzimanje mjera zaštite od požara, ukoliko se opasnosti i mjere zaštite od požara za to radno mjesto razlikuju od opasnosti i mjerama zaštite od požara za prethodno radno mjesto.

U slučaju opisanom u stavku 1. ovog članka, odgovorna osoba postupa na način opisan u čl. 17. st. 2. i 3. ovog Pravilnika.

Članak 20.

O danim uputama i izjavama iz čl. 17. i 18. ovog Pravilnika, odgovorna osoba za zaštitu od požara dužna je voditi evidenciju.

1. **NAČIN OSPOSOBLJAVANJA RADNIKA ZA RUKOVANJE PRIRUČNOM OPREMOM I SREDSTVIMA ZA GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME**

Članak 21.

Svaki radnik je prije stupanja na rad dužan pristupiti i uspješno završiti program osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom na način i po programu utvrđenom Pravilnikom o programu i načinu osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom (Nar. novine, br.61/94.).

Osposobljavanje radnika iz stavka 1. ovog članka, Škola će povjeriti onoj fizičkoj ili pravnoj osobi koja dokaže da ispunjava uvjete za osposobljavanje radnika te da posjeduje suglasnost Ministarstva unutarnjih poslova za obavljanje tih poslova.

Troškove osposobljavanja radnika te troškove eventualnih periodičnih provjera znanja radnika snosi Škola.

Odgovorna osoba za zaštitu od požara dužna je voditi evidencije radnika o osposobljavanju za rukovanje opremom i sredstvima za gašenje početnih požara.

1. **NAČIN OSPOSOBLJAVANJA RADNIKA ZA RAD NA RADNIM MJESTIMA S POVEĆANIM OPASNOSTIMA ZA NASTANAK I MOGUĆE POSLJEDICE OD POŽARA ILI TEHNOLOŠKE EKSPLOZIJE, PRIJE STUPANJA NA RAD, PERIODIČKE PROVJERE ZNANJA I VOĐENJA EVIDENCIJE O TOME**

Članak 22.

Radnici koji rade na radnim mjestima s povećanom opasnošću za nastanak požara dodatno će se osposobiti kako bi se smanjila i izbjegla mogućnost pogrešnog postupanja.

Osposobljavanje radnika iz st. 1. ovog članka Škola će povjeriti osobama iz čl. 20. st. 2. ovog Pravilnika.

O osposobljavanju radnika za rad na radnim mjestima s povećanim opasnostima odgovorna osoba za zaštitu od požara vodi evidenciju.

1. **OSOBE ZADUŽENE ZA ODRŽAVANJE U ISPRAVNOM STANJU OPREME I SREDSTVA ZA DOJAVU I GAŠENJE POŽARA S OPISOM ZADUŽENJA**
2. Održavanje opreme i sredstava za gašenje požara

Članak 23.

U Školi je postavljena i izvedena sljedeća vatrogasna oprema i sredstva za gašenje požara:

* ručni vatrogasni aparati
* unutarnja hidrantska mreža

Članak 24.

Održavanje ručnih vatrogasnih aparata obuhvaća redovni pregled i periodični servis. Navedeni poslovi provode se prema planu i programu koji mora biti usklađen s Pravilnikom o vatrogasnim aparatima (Nar. novine, br. 101/11 i br. 74/13.).

Odgovorna osoba za zaštitu od požara odgovorna je da se vatrogasni aparati servisiraju u utvrđenim rokovima, a nakon servisa označe odgovarajućim evidencijskim naljepnicama na način kako je to propisano Pravilnikom o vatrogasnim aparatima.

Članak 25.

Redovni pregled ručnih vatrogasnih aparata obavlja odgovorna osoba za zaštitu od požara najmanje jednom u tri mjeseca.

Redovni pregled ručnih vatrogasnih aparata provodi se prema planu i programu koji je usklađen s Pravilnikom o vatrogasnim aparatima.

O izvršenim redovnim pregledima vatrogasnih aparata odgovorna osoba za zaštitu od požara vodi evidenciju.

Evidencija sadrži podatke o: tipu vatrogasnog aparata, tvorničkom broju, datumu redovitog pregleda i periodičkog servisa, nazivu servisera koji je servisirao vatrogasni aparat, uočenim nedostacima i njihovom otklanjanju, te serijskom broju stavljene evidencijske naljepnice.

O uočenim nedostacima u redovnom pregledu odgovorna osoba za zaštitu od požara pisano izvješćuje Ravnatelja.

Nedostatke uočene redovnim pregledom odgovorna osoba dužna je otkloniti sama, a ukoliko to nije moguće putem ovlaštenog servisera.

Članak 26.

Periodični servis ručnih vatrogasnih aparata obavlja ovlaštena pravna ili fizička osoba registrirana za te poslove i koja ima ovlaštenje Ministarstva unutarnjih poslova za obavljanje periodičnih servisa vatrogasnih aparata.

Periodični servis vatrogasnih aparata obavlja se najmanje jednom godišnje te nakon svakog aktiviranja ili uočenog nedostatka na vatrogasnom aparatu.

O izvršenim periodičnim servisima ručnih vatrogasnih aparata odgovorna osoba za zaštitu od požara vodi upisnik.

1. **Pregled i ispitivanje hidrantske mreže**

Članak 27**.**

Odgovorna osoba za zaštitu od požara obavlja redovni pregled hidrantske mreže prilikom redovnog obilaska prostorija i prostora škole.

Redovni pregled obuhvaća vizualni pregled općeg stanja opreme – popunjenost ormarića propisanom opremom i opće stanje opreme (H cijev, mlaznica i kotačić ventila; povezanost ventila, cijevi i mlaznice; oštećenost ormarića i sl.)

O uočenim nedostacima odgovorna osoba za zaštitu od požara pisano obavještava ravnatelja.

Odgovorna osoba za zaštitu od požara dužna je, ukoliko je u mogućnosti, uočene nedostatke odmah otkloniti, a neispravnu opremu zamijeniti ispravnom. Ravnatelj je dužan osigurati financijska sredstva za održavanje i zamjenu neispravne opreme.

Članak 28.

Funkcionalno ispitivanje unutarnje hidrantske mreže vrši se najmanje jednom godišnje.

Ispitivanje ispravnosti hidrantske mreže može obavljati ovlaštena pravna osoba koja je registrirana za te poslove i ima ovlaštenje Ministarstva unutarnjih poslova.

Održavanje i ispitivanje hidrantske mreže obavlja se u skladu s Pravilnikom o hidrantskoj mreži za gašenje požara (NN 08/06)

O izvršenom ispitivanju sastavlja se izvješće u koje se unose sve radnje koje se obavljaju tijekom ispitivanja. Na kraju izvješća daje se zaključak i izdaje se Uvjerenje o ispravnosti hidrantske mreže.

Zapisnik ispitivanju i uvjerenje o ispravnosti sustava s prvog ispitivanja sustava pohranjuje se i čuva trajno.

1. **OSOBE ZADUŽENE ZA ODRŽAVANJE U ISPRAVNOM STANJU INSTALACIJA I UREĐAJA ČIJA NEISPRAVNOST MOŽE PROUZROČITI POŽAR I TEHNOLOŠKU EKSPLOZIJU**

Članak 29.

Osoba odgovorna za zaštitu od požara odgovorna je za osiguranje ispravnosti instalacija i uređaja koje mogu prouzročiti požar i tehnološku eksploziju i to za:

* električne instalacije
* gromobranske instalacije
* kotlovnicu
* električne uređaje.

Članak 30.

Svaki radnik dužan je obavijestiti ravnatelja ili osobu odgovornu za zaštitu od požara o uočenim nedostacima i kvarovima na instalacijama i uređajima čija neispravnost može prouzročiti požar ili tehnološku eksploziju.

Ravnatelj je odgovoran da se uočeni nedostaci i kvarovi otklone u najkraćem mogućem roku.

Članak 31.

Odgovorna osoba za zaštitu od požara dužna je organizirati ispitivanje svih instalacija i uređaja čija neispravnost može prouzročiti požar i tehnološku eksploziju u zakonskim rokovima od strane ovlaštenih pravnih ili fizičkih osoba.

O svakom obavljenom pregledu i ispitivanju instalacija i uređaja čija neispravnost može prouzročiti požar i tehnološku eksploziju ispitivač je dužan izdati pisani nalog iz kojeg će biti vidljivo koji su nedostaci prilikom pregleda utvrđeni i što treba učiniti da se ukloni nedostatak glede zaštite od požara.

1. **SLUŽBE I OSOBE ZADUŽENE ZA RAZRADU POSTUPAKA I PODUZIMANJE ODGOVARAJUĆIH ORGANIZACIJSKIH I TEHNIČKIH MJERA ZAŠTITE U SLUČAJEVIMA PRIVREMENOG POVEĆANOG POŽARNOG RIZIKA**

Članak 32.

Osobe zadužene za razradu postupaka i poduzimanje odgovarajućih organizacijskih i tehničkih mjera u slučajevima privremeno povećanog požarnog rizika je odgovorna osoba za zaštitu od požara.

Odgovorna osoba za zaštitu od požara dužna je u slučajevima privremenog povećanog požarnog rizika odrediti koje se sve mjere moraju poduzeti glede upotrebe sredstava i opreme za gašenje požara, organizacije gašenja, evakuacije i spašavanja, traženja pomoći u slučaju ozlijeđenih osoba i sl.

Odgovorna osoba za zaštitu, zajedno s voditeljima evakuacije i spašavanja preuzima obvezu vođenje akcije gašenja požara do dolaska vatrogasne službe.

1. **KRETANJE I PONAŠANJE NA PROSTORIMA UDROŽENIM OD POŽARA ILI TEHNOLOŠKE EKSPLOZIJE**

Članak 33.

Putovi evakuacije i spašavanja uvijek moraju biti slobodni i prohodni.

Sva vozila parkirana u krugu Škole moraju biti parkirana tako da bude omogućen slobodan prolaz vozila vatrogasne postrojbe i hitne pomoći.

U slučaju požara, sva vozila koja se nalaze u krugu Škole moraju napustiti opasno područje tako da ne ometaju rad i kretanje vatrogasnih vozila.

Članak 34.

U ugroženim prostorima, odnosno u krugu škole zabranjeno je obavljati bilo kakve popravke na motoru ili električnim instalacijama vozila.

Članak 35.

U svim prostorijama i prostorima škole zabranjeno je pušenje.

Na svim ulazima u Školu moraju biti postavljati znakovi „Zabranjeno pušenje“ i Zabrana unošenja otvorenog plamena“

Članak 36.

U Školu je zabranjen ulaz osobama koje su pod utjecajem alkohola ili drugih omamljujućih sredstava.

Članak 37.

Rad s otvorenim plamenom (aparatima za zavarivanje, rezanje i lemljenje) može se odvijati isključivo uz pisano odobrenje odgovorne osobe za zaštitu od požara, a nakon dobivenog odobrenja postupati po naređenim mjerama koje se poduzimaju prije rada s otvorenim plamenom.

1. **USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA**

Članak 38.

Svaki je radnik, u okviru svoga radnog mjesta, zadužen za motrenje i uzbunjivanje u slučaju požara ili opasnosti od požara.

Članak 39.

Svaki radnik koji uoči požar u prostoru Škole ili njegovoj neposrednoj blizini dužan je bez odgode obavijestiti o tome telefonom:

* županijski centar za hitne pozive: 112
* vatrogasnu postrojbu ili vatrogasnu postaju/ispostavu: 193
* policiju:192
* hitnu pomoć: 194

U slučaju iz st. 1. ovog članka, radnik je dužan nadležnoj službi dati podatke koje ista od njega traži (lokacija požara, vrsta materijala koji gori, broj ozlijeđenih i dr.).

Članak 40.

Uzbunjivanje radnika obavlja voditelj evakuacije usmeno ili na drugi odgovarajući način.

Dojava požara pomoću ručnih javljača požara obavlja se razbijanjem stakla i pritiskom na tipku ručnog javljača požara.

Članak 41.

Svi radnici i ostale osobe koje se u trenutku požara zateknu u Školi dužni su postupati prema unaprijed određenim postupcima Plana evakuacije i spašavanja.

Članak 42.

Radnici i svi koji se zateknu u prostima Škole dužni su postupiti prema napucima ekipa za evakuaciju. Prostore Škole zadnji napušta voditelj evakuacije i osoba koja ga zamjenjuje.

1. **MJERE ZABRANE I OGRANIČENJA IZ ZAŠTITE OD POŽARA TE PROSTORI I PROSTORIJE NA KOJE SE ONE ODNOSE**

Članak 43**.**

U prostoru Škole svi su dužni držati sljedećih mjera i ograničenja:

* u svim unutarnjim i vanjskim prostorima škole zabranjeno je pušenje
* zabrana pušenja mora biti vidljivo istaknuta
* prilikom rada s otvorenim plamenom, potrebno je poduzeti posebne mjere zaštite od požara
* zapaljiva ambalaža i materijali drugi otpadci moraju se redovito iznositi i odlagati na predviđeno mjesto
* za odlaganje masnih i nauljenih krpa, te ostalih otpadaka treba postaviti metalne posude
* s poklopcima u radionicama, skladištima i drugim prostorijama i prostorima.
* električke uređaje (kuhala, produžne kablove i sl. koristiti na ispravan i pažljiv način
* prostorima kotlovnice, kabinetima kemije i sličnim prostorijama s povećanim opasnostima od požara onemogućiti dostup neovlaštenim osobama
* prostor na hodnicima i drugim evakuacijskim putovima mora uvijek biti slobodan i nezakrčen
* na izlaznim putovima namijenjenim za evakuaciju smjer izlaza mora biti vidljivo označen natpisom i strelicom tako da su vidljivi danju i noću
* grafički prikazi evakuacijskih putova moraju biti jasno naznačeni na svakom katu Škole
* putovi evakuacije moraju biti izvedeni i smješteni tako da vode nezavisno na otvoren siguran prostor dovoljno prostran da se osobama koje sudjeluju u evakuaciji omogući odmicanje od građevine te brzo i sigurno napuštanje tog prostora
* vrata na putovima evakuacije moraju biti izvedena tako da se moraju otvarati u smjeru evakuacije
* sva vrata u Školi moraju se lako zatvarati i otvarati
* svi prozori predviđeni za otvaranje moraju se lako otvarati i zatvarati s poda. Prozorska
* stakla ne smiju biti napukla ili razbijena
* površina podova na izlaznim putovima ne smije imati nikakvih mehaničkih oštećenja, napuknuća, te ne smije biti neravna, niti imati naglih promjena visina
* u blizini zidova od gorivog materijala ne smiju se postavljati naprave za zagrijavanje ni drugi izvori topline.

1. **POSTUPANJE RADNIKA U SLUČAJU NASTANKA POŽARA**

Članak 44.

Svaki radnik koji prvi opazi neposrednu opasnost od nastanka požara ili opazi požar dužan je ukloniti opasnost odnosno ugasiti požar, ako to može bez opasnosti za sebe ili drugu osobu. Ako radnik to ne može u činiti sam, dužan je odmah obavijestiti ostale radnike i vatrogasnu postaju radi početka akcije gašenja požara na način opisan u glavi 13. ovog Pravilnika.

Članak 45.

Svaki radnik je prije napuštanja radne prostorije i početka gašenja požara dužan na svome radnome mjestu:

* isključiti električnu struju;
* zatvoriti dovod plina;
* iznijeti na sigurno mjesto, ako je moguće, boce s plinom ili posude sa zapaljivim tekućinama
* spriječiti nastanak panike prilikom izlaska iz radnih prostora.

Članak 46.

Odgovorna osoba za zaštitu od požara čim sazna za požar utvrđuje koje se sve mjere moraju poduzeti glede upotrebe sredstava i opreme za gašenje požara, organizacije gašenja, evakuacije i spašavanje, traženja pomoći u slučaju ozlijeđenih osoba i sl. te preuzima vođenje akcije gašenja požara do dolaska vatrogasne postrojbe.

Prilikom akcije gašenja požara na mjestu požara smije se nalaziti samo potreban broj radnika.

Radi smanjenja šteta mora se voditi briga da se izbjegne nepotrebno polijevanje vode po predmetima i inventaru, te se uklone materijali koji bi mogli biti oštećeni od širenja požara.

Članak 47.

Nakon završetka akcije gašenja požara, odgovorna osoba za zaštitu od požara dužna je:

* na mjestu požara osigurati dežurstvo u potrebnom vremenskom trajanju radi sprječavanja ponovnog požara
* osigurati dežurstvo na mjestu požara do kraja dana, ako je požar ugašen tijekom noći, dežurnom vatrogascu tijekom dežurstva osigurati potrebnu vatrogasnu opremu i sredstva za gašenje požara.

1. **PRIJELAZNE I ZAVRŠNE ODREDBE**

Članak 48.

Izmjene i dopune ovog Pravilnika donose se na način propisan za njegovo donošenje.

Članak 49.

Stupanjem na snagu ovog Pravilnika prestaje važiti Pravilnik o zaštiti od požara OŠ ''Žrnovnica'' Žrnovnica.

Članak 50.

Ovaj Pravilnik stupa na snagu osmoga dana od dana objave.

|  |  |
| --- | --- |
|  | PREDSJEDNICA ŠKOLSKOG ODBORA |
|  | Tamara treskavica Bašić, prof. |
|  |  |
| KLASA: 007-04/23/02/3 |  |
| URBROJ: 2181-1-266-02-23-3 |  |
| Žrnovnica, 22. ožujka 2023. |  |

Ovaj Pravilnik objavljen je na oglasnoj ploči Škole dana 22.3.2023. te je stupio na snagu dana 30.3.2023..

|  |  |
| --- | --- |
|  | RAVNATELJICA |
|  | Matija Šitum, prof. |